九日
作者：崔敦禮
朝代：宋

paragraphs: 虎踞城邊九日臺，前年黄花何盛哉。
去年今日瀨陽山，三徑荒蕪手自刪。
今年到此百愁有，物情改盡花依舊。
花不能言心自知，嚼蘂徘徊淚盈袖。
黄花時節年年好，我生浩蕩何時了。
櫛沐從教飽風雨，只恐飄零人易老。
客中霜風吹我衣，隴頭白雲呼我歸。
江湖僻處好歸隠，月上三更聞子規。